
Európsky parlament,
–	so zreteľom na oznámenie Komisie z 30. októbra 2024 s názvom Oznámenie o politike rozširovania EÚ za rok 2024 (COM(2024)0690) a na sprievodný pracovný dokument útvarov Komisie s názvom Správa o Moldavsku za rok 2024 (SWD(2024)0698), 
–	so zreteľom na stanovisko Komisie zo 17. júna 2022 k žiadosti Moldavskej republiky (ďalej len „Moldavsko“) o členstvo v Európskej únii (COM(2022)0406) a na spoločný pracovný dokument útvarov zo 6. februára 2023 s názvom Správa o vykonávaní dohody o pridružení s Moldavskou republikou (SWD(2023)0041),
–	so zreteľom na návrh nariadenia Európskeho parlamentu a Rady (EÚ) 2025/535 z 18. marca 2025, ktorým sa zriaďuje Nástroj na podporu reforiem a rastu pre Moldavskú republiku[footnoteRef:1], [1:  	Ú. v. EÚ L, 2025/535, 21.3.2025, ELI: http://data.europa.eu/eli/reg/2025/535/oj.] 

–	so zreteľom na svoje predchádzajúce uznesenia o Moldavsku,
–	so zreteľom na analytickú správu Komisie z 1. februára 2023 o zosúlaďovaní právnych predpisov Moldavska s acquis EÚ (SWD(2023)0032),
–	so zreteľom na návrh nariadenia Európskeho parlamentu a Rady z 9. októbra 2024, ktorým sa zriaďuje Nástroj na podporu reforiem a rastu pre Moldavskú republiku (COM(2024)0469),
–	so zreteľom na oznámenie Komisie z 9. októbra 2024 o pláne rastu pre Moldavsko (COM(2024)0470),
–	so zreteľom na závery Rady zo 17. decembra 2024 o rozširovaní,
–	so zreteľom na návštevu delegácie Výboru pre zahraničné veci v Moldavsku, ktorá sa uskutočnila 25. – 27. februára 2025,
–	so zreteľom na článok 55 rokovacieho poriadku,
–	so zreteľom na správu Výboru pre zahraničné veci (A10-0096/2025),
A.	keďže v nadväznosti na žiadosť Moldavska o členstvo v EÚ z 3. marca 2022 mu Európska rada 23. júna 2022 udelila štatút kandidátskej krajiny a následne 14. decembra 2023 rozhodla o začatí prístupových rokovaní;
B.	keďže v júni 2024 sa začali rokovania o pristúpení Moldavska k EÚ;
C.	keďže v Moldavsku sa 20. októbra 2024 uskutočnilo referendum, ktorého výsledok potvrdil zakotvenie pristúpenia k EÚ v jeho ústave, a to aj napriek rôznym foriem manipulatívneho zasahovania s cieľom destabilizovať krajinu, nezákonnému financovaniu politických aktérov, dezinformačným kampaniam a kybernetickým útokom;
D.	keďže dohoda o pridružení[footnoteRef:2], ktorá zahŕňa prehĺbenú a komplexnú zónu voľného obchodu (AA/DCFTA), je základom politického pridruženia a hospodárskej integrácie medzi EÚ a Moldavskom a medzi oboma stranami prebieha pravidelný politický a hospodársky dialóg; [2:  	Dohoda o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Moldavskou republikou na strane druhej (Ú. v. EÚ L 260, 30.8.2014, s. 4, ELI: http://data.europa.eu/eli/agree_internation/2014/492/oj).] 

Pokrok v reformách súvisiacich s pristúpením k EÚ, najmä v oblasti právneho štátu a správy vecí verejných
1.	oceňuje príkladný záväzok Moldavska a stabilný pokrok v reformách súvisiacich s pristúpením k EÚ napriek významným vnútorným a vonkajším výzvam, ako je rozsiahla ruská útočná vojna proti Ukrajine, čo umožnilo začatie prístupových rokovaní v júni 2024, pol roka po príslušnom rozhodnutí Európskej rady zo 14. decembra 2023 a menej než dva roky po podaní žiadosti krajiny o členstvo v EÚ z 3. marca 2022;
2.	uznáva, že vzťahy medzi EÚ a Moldavskom vstúpili do novej fázy s intenzívnejšou spoluprácou, postupným zosúladením vo všetkých oblastiach politiky acquis EÚ a napredovaním na ceste k integrácii do EÚ; víta pokrok, ktorý sa dosiahol v procese bilaterálneho preverovania od jeho začiatku v júli 2024, a nedávne uzavretie preverovania tematického bloku 1 (základné hodnoty) a tematického bloku 2 (vnútorný trh); oceňuje a podporuje ambíciu moldavskej vlády začať v nadchádzajúcich mesiacoch rokovania o tematickom bloku 1 (základné hodnoty), tematickom bloku 2 (vnútorný trh) a tematickom bloku 6 (vonkajšie vzťahy) a zároveň dokončiť proces preverovania pre všetky tematické bloky do konca roka 2025; vyzýva Komisiu, aby posilnila svoju podporu moldavskej vláde s cieľom zabezpečiť úspešné dosiahnutie týchto kľúčových cieľov; nabáda Radu, aby pri svojich rozhodnutiach o procese rokovaní s Moldavskom zaujala prístup založený na zásluhách; vyjadruje poľutovanie nad dvojstrannosťou a inštrumentalizáciou procesu pristúpenia k EÚ, ako je nesúhlas maďarskej vlády so začatím rokovaní o tematických blokoch 1, 2 a 6, čo viedlo k oneskoreniu a slúži cieľu Ruska brániť európskej integrácii regiónu;
3.	domnieva sa, že schopnosť Moldavska konsolidovať svoj súčasný pokrok v reformách súvisiacich s pristúpením k EÚ a udržať ambiciózne tempo smerovania k členstvu v EÚ si bude vyžadovať silnú a skutočnú podporu parlamentnej väčšiny po voľbách na jeseň 2025;
4.	konštatuje, že výsledky ústavné referendum o pristúpeniu k EÚ, ktoré sa konalo 20. októbra 2024, ako aj prezidentských volieb, ktoré sa konali 20. októbra a 3. novembra 2024, potvrdili, že väčšina občanov Moldavska podporuje cieľ krajiny, ktorým je členstvo v EÚ, a požadované proeurópske reformy; zdôrazňuje, že toto referendum a voľby prebehli profesionálne a s mimoriadnym zmyslom pre povinnosť a odhodlanie, a to napriek masívnej hybridnej kampane Ruska a jeho zástupcov, ktorí využívali rôzne nástroje, ako napríklad strategické využívanie sociálnych médií, obsah generovaný umelou inteligenciou, „úniky“ falošných dokumentov, zastrašovanie, ktoré zahŕňalo rôzne formy manipulatívneho zasahovania s cieľom destabilizovať krajinu, nezákonné financovanie politických aktérov, kupovanie hlasov vrátane inštrumentalizácie časti duchovenstva metropole Kišiňov a celého Moldavska zo strany Ruska, dezinformačné kampane a kybernetické útoky; pripomína, že tieto útoky mali štyri hlavné stratégie: rozdeliť spoločnosť, deligitimizovať inštitúcie, diskreditovať demokratické subjekty a podporiť ruský vplyv; víta výsledok ústavného referenda z roku 2024, ktorý v ústave krajiny zakotvil záväzok vstúpiť do EÚ; dôrazne odsudzuje čoraz početnejšie pokusy Ruska, proruských oligarchov a miestnych zástupcov sponzorovaných Ruskom o destabilizáciu Moldavska, podnecovanie rozporov v moldavskej spoločnosti a podkopanie proeurópskeho smerovania krajiny hybridnými útokmi, inštrumentalizáciou dodávok energie a dezinformačnými, manipulačnými a zastrašovacími kampaňami namierenými proti organizáciám občianskej spoločnosti a nezávislým médiám;
[bookmark: _Hlk194942091]5.	konštatuje, že nadchádzajúce parlamentné voľby 28. septembra 2025 budú mať zásadný význam pre pokračovanie proúnijnej trajektórie Moldavska; je znepokojený tým, že škodlivé zahraničné zasahovanie a hybridné útoky, najmä zo strany Ruska, sa pred voľbami pravdepodobne zintenzívnia; vyzýva EÚ, aby zvýšila svoju podporu, vrátane finančnej a technickej podpory, úsiliu moldavskej vlády bojovať proti takémuto zasahovaniu do demokratického procesu krajiny, a to aj prostredníctvom dodatočných sankčných zoznamov, predĺžením a upevnením mandátu a zdrojov partnerskej misie EÚ (EUPM) v Moldavsku a poskytnutím dodatočnej podpory tejto misii, ako aj výmenou odborných znalostí v oblasti zahraničnej manipulácie s informáciami a zahraničného zasahovania, bojom proti hybridným hrozbám a posilnením odolnosti; podobne vyzýva na zvýšenie úsilia moldavských orgánov a EÚ o podporu nezávislých médií a prodemokratickej občianskej spoločnosti s cieľom umožniť novinárom na vnútroštátnej a regionálnej úrovni bojovať proti zahraničnej manipulácii s informáciami a zahraničnému zasahovaniu a posilniť digitálnu gramotnosť;
[bookmark: _Hlk196923727]6.	zdôrazňuje význam strategickej komunikácie, vyvracania nepravdivých naratívov o EÚ a jej politikách podporovaných Ruskom a boja proti týmto naratívom a vyzdvihovania konkrétnych krátkodobých a dlhodobých prínosov pristúpenia k EÚ pre obyvateľov celého Moldavska s osobitným zameraním na regióny, ako je Gagauzsko, ako aj sociálno-ekonomicky znevýhodnené komunity vo vidieckych oblastiach; vyzýva EÚ, aby zintenzívnila svoju podporu Moldavsku v tejto súvislosti;
Sociálno-ekonomické reformy
7.	víta plán rastu Moldavska, ktorý vypracovala Komisia a ktorý je zameraný na podporu sociálno-ekonomických a základných reforiem Moldavska a zlepšenie prístupu na jednotný trh EÚ; víta Nástroj na podporu reforiem a rastu pre Moldavsko v hodnote 2,02 miliardy EUR, ktorý je základom plánu rastu a najväčším balíkom finančnej podpory EÚ pre Moldavsko od jeho nezávislosti; zdôrazňuje, že tento nástroj poskytuje Moldavsku 520 miliónov EUR vo forme nenávratnej podpory a pôžičky v maximálnej výške 1,5 miliardy EUR s 18 % mierou predbežného financovania, čo dokazuje, že EÚ uznala naliehavosť podpory reforiem a odolnosti Moldavska; vyzýva Komisiu, aby podporovala moldavské orgány pri vykonávaní reformného programu potrebného na účinné čerpanie finančných prostriedkov z tohto nástroja a zabezpečila, aby moldavskí občania okamžite pocítili prínos tejto podpory; očakáva oznámené posúdenie vplyvu Nástroja na podporu reforiem a rastu pre Moldavsko v podobe pracovného dokumentu útvarov Komisie do troch mesiacov od prijatia príslušného nariadenia;
8.	vyzýva Komisiu, aby do budúceho viacročného finančného rámca EÚ zahrnula primeranú účelovú predvstupovú pomoc pre Moldavsko a aby začala pripravovať Moldavsko ako novovymenovanú kandidátsku krajinu EÚ na účinné využívanie budúcej predvstupovej pomoci;
9.	opakuje, že podporu európskej integrácie zo strany moldavského obyvateľstva možno posilniť hmatateľným zlepšením ich životných podmienok, posilnením štátnych inštitúcií a verejnej správy s cieľom účinne využívať financovanie projektov a vykonávať a presadzovať acquis EÚ, zabezpečiť spoľahlivý systém sociálneho zabezpečenia, bojovať proti korupcii a oligarchickému vplyvu a zabezpečiť zodpovednosť; vyzýva moldavské orgány, aby pokračovali v zabezpečovaní zmysluplného zapájania organizácií občianskej spoločnosti, diaspory, zraniteľných skupín a sociálnych partnerov vrátane odborových zväzov s cieľom posilniť dôveru v demokratické inštitúcie a procesy a zvýšiť verejnú podporu reforiem súvisiacich s pristúpením k EÚ;
10.	zdôrazňuje význam organizácií občianskej spoločnosti pri monitorovaní správy vecí verejných a pokroku v reformách súvisiacich s EÚ, presadzovaní transparentnosti, ochrane ľudských práv a boji proti dezinformáciám a vonkajšiemu škodlivému vplyvu protireformných politických aktérov a ruských zástupcov;
11.	vyzýva na komplexné reformy sociálnej politiky, ktoré by sa zameriavali na otázku chudoby a stálej masívnej emigrácie, zvýšenie rozsahu zdravotnej starostlivosti, posilnenie verejného vzdelávania, zlepšenie pracovných podmienok a rozvoj primeraných systémov sociálnej ochrany; zdôrazňuje, že hospodársky rozvoj musí byť inkluzívny a udržateľný s príležitosťami pre malé a stredné podniky; zdôrazňuje potrebu cielených sociálnych investícií do mladých ľudí a vidieckych oblastí Moldavska s cieľom znížiť regionálne rozdiely a zachovať sociálnu súdržnosť;
12.	žiada, aby sa kládol osobitný dôraz na účasť Moldavska na sociálnych, vzdelávacích a kultúrnych programoch EÚ s cieľom podporiť sociálnu konvergenciu, inovácie a technologický pokrok;
13.	vyzýva Moldavsko, aby realizovalo program reforiem, ktorý načrtáva kľúčové sociálno-ekonomické a základné reformy na urýchlenie rastu a konkurencieschopnosti moldavského hospodárstva a jeho konvergencie s EÚ na základe posilneného vykonávania AA/DCFTA;
14.	dôrazne vyzýva na urýchlenie postupnej integrácie Moldavska do EÚ a jednotného trhu pokračovaním v zosúlaďovaní svojho právneho a regulačného rámca s acquis EÚ a pridružením krajiny k viacerým programom a iniciatívam EÚ, a to aj udelením štatútu pozorovateľa moldavským úradníkom a expertom v príslušných orgánoch EÚ, čo by prinieslo hmatateľné sociálno-ekonomické výhody ešte pred formálnym vstupom krajiny do EÚ; blahoželá Moldavsku k jeho začleneniu do geografického rozsahu platobných režimov jednotnej oblasti platieb v eurách, čím sa uľahčili prevody v eurách a znížili náklady pre moldavských občanov a podniky; oceňuje zahrnutie liberalizácie roamingu do aktualizovanej dohody o pridružení medzi EÚ a Moldavskom; víta nedávny pokrok Moldavska pri transpozícii acquis EÚ v oblasti roamingu a telekomunikácií a vyjadruje podporu rýchlemu rozhodnutiu o začlenení Moldavska do oblasti EÚ, kde sa uplatňuje roaming za vnútroštátne ceny; vyzýva poskytovateľov služieb, aby v dobrej viere spolupracovali s moldavskými orgánmi pri uplatňovaní roamingu za vnútroštátne ceny;
15.	víta obnovenie dočasných opatrení EÚ na liberalizáciu obchodu v júli 2024 s cieľom podporiť moldavské hospodárstvo, čím sa nahradí strata obchodu spôsobená útočnou vojnou Ruska proti Ukrajine a jeho nepriateľskou politikou voči Moldavsku; vyzýva EÚ, aby podnikla urýchlené a významné kroky smerom k trvalej liberalizácii svojich colných kvót s cieľom zabezpečiť predvídateľnosť a zvýšiť príťažlivosť tejto krajiny pre investorov;
16.	konštatuje, že nedávne rozhodnutie vlády USA pozastaviť podporu občianskej spoločnosti, nezávislých médií, kľúčových reforiem a projektov v oblasti infraštruktúry vytvorilo v Moldavsku ďalšie naliehavé potreby, v súvislosti s ktorými by EÚ mala zasiahnuť; v tejto súvislosti vyzýva Komisiu, aby zvýšila svoje financovanie nástrojov EÚ na podporu demokracie, ako je Európska nadácia na podporu demokracie, a ďalších kľúčových projektov, ktoré až donedávna financovala Agentúra USA pre medzinárodný rozvoj (USAID) a ďalšie agentúry USA;
Ľudské práva
17.	berie na vedomie pokrok Moldavska pri dosahovaní rodovej rovnosti vrátane jeho prijatia programu na podporu a zabezpečenie rovnosti žien a mužov na obdobie 2023 – 2027 a vyzýva na jeho pokračujúce úsilie v tejto súvislosti, najmä o zníženie rozdielov v odmeňovaní žien a mužov, boj proti stereotypom, diskriminácii a rodovo motivovanému násiliu a o zvýšenie zastúpenia žien v politike a podnikaní;
18.	víta úsilie moldavských orgánov bojovať proti násiliu páchanému na ženách a zlepšiť ochranu obetí, najmä prijatie národného programu na predchádzanie násiliu na ženách a domácemu násiliu a boj proti nemu na obdobie 2023 – 2027; konštatuje, že vplyv týchto opatrení je však stále nedostatočný, a preto vyzýva na vytvorenie väčšieho počtu útulkov pre osoby, ktoré prežili domáce násilie, na primeranú pozornosť justičného systému venovanú násiliu páchanému na ženách a na politické zmeny a zvýšenie informovanosti mužov o rodovo motivovanom násilí;
19.	vyzýva moldavskú vládu, aby posilnila svoje úsilie, vrátane účinného uplatňovania legislatívneho rámca, v boji proti rasovej diskriminácii, marginalizácii, rasistickým nenávistným prejavom a trestným činom z nenávisti zameraným na príslušníkov etnických menšín vrátane Rómov;
20.	vyjadruje uznanie Moldavsku za jeho úsilie o zlepšenie práv komunity LGBTIQ+ v posledných rokoch;
21.	vyzýva moldavskú vládu, aby v plnej miere zosúladila svoje právne predpisy o právach osôb so zdravotným postihnutím s acquis EÚ a aby riešila systematický problém umiestňovania detí s mentálnym postihnutím do psychiatrických zariadení;
Energetika, životné prostredie a prepojenosť
22.	odsudzuje inštrumentalizáciu energetiky proti Moldavsku zo strany Ruska, naposledy tým, že 1. januára 2025 zastavilo dodávky plynu do Podnesterska, čím porušilo zmluvné záväzky a spôsobilo vážnu krízu v regióne; víta rýchly návrh Komisie na komplexnú stratégiu pre energetickú nezávislosť a odolnosť a jej podporný balík v hodnote 250 miliónov EUR, ktorý zníži účty moldavských spotrebiteľov za energiu, a to aj v regióne Podnesterska, podporí oddelenie Moldavska od ruských dodávok energie a integruje Moldavsko do energetického trhu EÚ; zdôrazňuje, že je potrebné, aby EÚ a moldavské orgány účinne informovali o rozsiahlom podpornom balíku EÚ zameranom na riešenie energetickej krízy v Moldavsku;
23.	oceňuje zosúlaďovanie energetického sektora Moldavska s acquis EÚ; vyzýva moldavskú vládu, aby s podporou EÚ, ktorá zahŕňa nástroje dostupné v rámci Nástroja na podporu reforiem a rastu pre Moldavsko, pokračovala vo svojom úsilí o diverzifikáciu trás dodávok plynu a elektrickej energie, rozvíjala prepojenia, zvyšovala energetickú efektívnosť a svoju vnútornú výrobnú a skladovaciu kapacitu a zároveň napredovala smerom k úplnej integrácii do energetického trhu EÚ s cieľom zaistiť energetickú bezpečnosť a odolnosť Moldavska; zdôrazňuje význam dokončenia 400 kV nadzemného elektrického vedenia medzi mestami Vulcanesti a Kišiňov do konca roka 2025 s cieľom znížiť závislosť Moldavska od energetickej infraštruktúry v podnesterskej oblasti; vyzýva EÚ, aby zmobilizovala potrebné zdroje na kompenzáciu pozastavenia podpory zo strany USAID pre energetický sektor Moldavska;
24.	chváli moldavskú vládu za jej pokrok v oblasti dekarbonizácie, energetickej efektívnosti a prechodu na zelené hospodárstvo vrátane zdvojnásobenia podielu energie z obnoviteľných zdrojov na 30 % do roku 2030; nabáda EÚ a jej členské štáty, aby naďalej poskytovali finančnú podporu a odborné znalosti moldavským partnerom v tejto oblasti; víta prijatie moldavského národného programu adaptácie na zmenu klímy do roku 2030 a jeho akčného plánu na tento účel v roku 2023; vyzýva moldavskú vládu, aby prijala a začala vykonávať svoj národný energetický a klimatický plán na obdobie 2025 – 2030; berie na vedomie význam plnenia záväzkov vyplývajúcich z plánu dekarbonizácie Energetického spoločenstva a vykonávania balíka opatrení v oblasti monitorovania, nahlasovania, overovania a akreditácie emisií s cieľom stanoviť ceny uhlíka a zosúladiť ich so systémom EÚ na obchodovanie s emisiami;
25.	domnieva sa, že rozšírenie koridoru transeurópskej dopravnej siete (TEN-T) Baltské more – Čierne more – Egejské more (koridor IX) o trasu Kišiňov – Konstanca – Varna – Burgas by bolo strategickou investíciou do dopravnej infraštruktúry regiónu, ktorou by sa zlepšilo prepojenie a podporil hospodársky rast, a to vzhľadom na rozšírenie EÚ na východ a potenciálny pozitívny vplyv tohto rozšírenia na bezpečnosť a stabilitu regiónu, a ktorá by slúžila ako kľúčová logistická trasa pre NATO a posilnila geostrategickú autonómiu EÚ;
Právny štát a dobrá správa vecí verejných
26.	zdôrazňuje, že komplexná reforma súdnictva je kľúčom k úspechu demokratických reforiem Moldavska a reforiem súvisiacich s pristúpením k EÚ; uznáva neustávajúce úsilie Moldavska o vybudovanie nezávislého, nestranného, zodpovedného a profesionálneho súdneho systému a dokončenie procesu preverovania do konca roka 2026; vyzýva preto EÚ, aby naďalej aktívne podporovala reformu súdnictva a proces preverovania sudcov aj prokurátorov vrátane prilákania, odbornej prípravy a náboru kvalifikovaného justičného personálu a zvýšenia súdnej kapacity;
27.	konštatuje, že Moldavsko dosiahlo pokrok v boji proti korupcii a jej predchádzaní, ale zdôrazňuje, že je potrebné pokračovať v boji proti praniu špinavých peňazí; víta nadobudnutie účinnosti moldavského národného programu integrity a boja proti korupcii na roky 2024 – 2028 vo februári 2024; zdôrazňuje potrebu zabezpečiť posilnenú koordináciu medzi všetkými kľúčovými protikorupčnými a justičnými inštitúciami s cieľom vykonať komplexné reformy a zabezpečiť, aby mali primerané zdroje a kapacity; zdôrazňuje, že sa musia dosiahnuť výsledky, pokiaľ ide o trestné stíhanie a odsúdenie v prípadoch korupcie, aby sa zabezpečila dôvera verejnosti v prebiehajúce reformy;
28.	pripomína, že je dôležité pokračovať vo vyšetrovaní a postaviť pred súd osoby zodpovedné za bankový podvod z roku 2014; víta skutočnosť, že po dlhom úsilí moldavských orgánov Interpol konečne zaradil jedného z údajných páchateľov, Vladimira Plahotniuca, na svoj zoznam medzinárodne hľadaných osôb;
29.	víta skutočnosť, že Moldavsko v roku 2023 prijalo novú národnú stratégiu na predchádzanie obchodovaniu s ľuďmi a boj proti nemu, ktorá je zosúladená s acquis EÚ, a spoluprácu Moldavska s Europolom v boji proti obchodovaniu s drogami;
30.	vyjadruje pripravenosť naďalej podporovať moldavský parlament prostredníctvom vzájomne dohodnutých činností na podporu demokracie, ktoré reagujú na potreby inštitúcie, jej volených členov a zamestnancov; zdôrazňuje význam moldavského parlamentu pri podpore verejnej diskusie o európskej budúcnosti krajiny a pri dosahovaní širokého konsenzu a demokratickej legitimity reforiem súvisiacich s pristúpením k EÚ vo všetkých politických stranách a v širšej spoločnosti; vyzdvihuje rozhodnutie z 10. marca 2025 zriadiť kanceláriu Európskeho parlamentu v Kišiňove s cieľom ďalej posilniť angažovanosť Európskeho parlamentu v regióne Východného partnerstva;
Spolupráca v oblasti spoločnej zahraničnej a bezpečnostnej politiky (SZBP) a pokrok pri riešení konfliktu v Podnestersku
31.	víta dôslednú spoluprácu Moldavska v otázkach zahraničnej politiky a výrazne zvýšenú mieru jeho zosúladenia s pozíciami a reštriktívnymi opatreniami EÚ v oblasti SZBP, a to z 54 % v roku 2022 na 86 % v roku 2024; vyzýva ho, aby pokračovalo v prehlbovaní tohto súladu, a to aj pokiaľ ide o reštriktívne opatrenia voči Rusku, a aby pokračovalo v spolupráci na predchádzaní obchádzania sankcií voči Rusku a Bielorusku v súvislosti s útočnou vojnou Ruska proti Ukrajine;
32.	zdôrazňuje, že Moldavsko zásadným spôsobom prispieva k regionálnej a európskej bezpečnosti, a to aj prostredníctvom svojej neochvejnej podpory Ukrajine od začiatku ruskej útočnej vojny, napríklad prijímaním ukrajinských vojnových utečencov, a prostredníctvom svojich príspevkov k mechanizmu Európskej únie v oblasti civilnej ochrany, napríklad nasadením hasičských tímov na boj proti závažným lesným požiarom v Grécku;
33.	vyjadruje podporu EUPM v Moldavsku a vyzýva členské štáty, aby prispeli potrebnými expertmi a finančnými zdrojmi, keďže hybridné hrozby sa môžu zintenzívniť; víta nedávne predĺženie mandátu EUPM do apríla 2026; nabáda moldavské orgány, aby v plnej miere využívali odborné znalosti EUPM na zlepšenie svojej pripravenosti, najmä vzhľadom na opakované zasahovanie do volieb pred parlamentnými voľbami, ktoré sa uskutočnia 28. septembra 2025; vyzýva EÚ, aby sa poučila zo skúseností získaných v Moldavsku pri ochrane volebného procesu a demokratických inštitúcií v samotnej EÚ; nabáda Európsku službu pre vonkajšiu činnosť a Komisiu, aby využili všetky dostupné nástroje EÚ v oblasti boja proti hybridným hrozbám s cieľom naďalej podporovať Moldavsko, a to aj urýchleným nasadením tímu rýchlej reakcie na hybridné hrozby; víta zriadenie moldavského Centra pre strategickú komunikáciu a boj proti dezinformáciám ako prostriedku na koordináciu boja proti zahraničnému zasahovaniu v rôznych moldavských inštitúciách, ako aj Národnej agentúry pre kybernetickú bezpečnosť a Národného inštitútu pre inovácie v oblasti kybernetickej bezpečnosti; konštatuje, že v národnej bezpečnostnej stratégii Moldavska prijatej v decembri 2023 sa ako kľúčový cieľ zdôrazňuje pristúpenie k EÚ a po prvýkrát sa uvádza Rusko ako zdroj hlavných hrozieb pre bezpečnosť Moldavska; zdôrazňuje význam zlepšenia výmeny informácií a spolupráce v oblasti spravodajských služieb medzi Moldavskom a EÚ a jej členskými štátmi v súvislosti s bezpečnostnými hrozbami;
34.	opakuje svoj plný záväzok voči územnej celistvosti Moldavska a mierovému riešeniu konfliktu na základe zvrchovanosti a územnej celistvosti Moldavska v jeho medzinárodne uznaných hraniciach;
35.	víta iniciatívy Komisie, ktorých cieľom je zahrnúť aktívnu podporu podnesterského regiónu do jej balíkov núdzovej energetickej podpory a výmenu informácií a praktickú spoluprácu medzi moldavskou vládou a de facto orgánmi podnesterského regiónu počas celej energetickej krízy spôsobenej Ruskom; víta pokrok v súvislosti s podmienkami pre Tiraspol vzhľadom na nedávnu dohodu o tranzite plynu a vyzýva na ich náležité splnenie vrátane prepustenia všetkých politických väzňov Tiraspolom a zrušenia zostávajúcich nezákonných kontrolných miest;
36.	víta veľký záujem Moldavska prispievať k spoločnej bezpečnostnej a obrannej politike EÚ (SBOP) a skutočnosť, že Moldavsko je prvou krajinou, ktorá podpísala partnerstvo s EÚ v oblasti bezpečnosti a obrany; víta pokračujúcu aktívnu účasť Moldavska na misiách a operáciách EÚ v rámci SBOP, konkrétne v silách EÚ v Bosne a Hercegovine (Althea) a na výcvikovej misii EÚ v Somálsku, jeho záujem o účasť na projektoch PESCO a prebiehajúce rokovania o rámcovej dohode s Európskou obrannou agentúrou; vyzýva EÚ, aby Moldavsko zahrnula do bezpečnostných a obranných programov EÚ a súvisiacich rozpočtových prostriedkov vrátane Programu pre európsky obranný priemysel a plánu Pripravenosť 2030, čo krajine umožní zúčastňovať sa na spoločnom obstarávaní spolu s členskými štátmi;
37.	víta vyčlenenie 50 miliónov EUR na modernizáciu obranných kapacít moldavských ozbrojených síl v kontexte súčasných bezpečnostných výziev prostredníctvom Európskeho mierového nástroja (EPF) na rok 2024; konštatuje, že Moldavsko je po Ukrajine druhým najväčším príjemcom prostriedkov z EPF a od roku 2021 mu bolo pridelených celkovo 137 miliónov EUR; víta oznámenú podporu vo výške 60 miliónov EUR, ktorá bude Moldavsku poskytnutá z rozpočtu EPF v roku 2025; vyzýva členské štáty, aby postupne zvýšili financovanie EPF pre Moldavsko s cieľom ďalej posilniť obranné spôsobilosti krajiny;
°
°     °
38.	poveruje svoju predsedníčku, aby postúpila toto uznesenie Rade, Komisii, podpredsedníčke Komisie/vysokej predstaviteľke Únie pre zahraničné veci a bezpečnostnú politiku a prezidentke, vláde a parlamentu Moldavskej republiky.

